
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 


			

РЕШЕНИЕ
       № РС-219-23-050


Днес, 07.06.2023г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева     


                     			        У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-82 от 25.04.2023 г. по сигнал с вх. № ЦУ01/С-219/12.04.2023г. на КПКОНПИ.
Производството е образувано срещу Теньо Тенев – кмет на Община Р., област С. З.
По същество в сигнала се твърди, че Теньо Тенев, в качеството си на кмет на посочената по-горе община чрез сключване на трудов договор през м. ноември 2015 г., по време на първия си мандат, е назначил за кметски наместник в с. Р., общ. Р. своята съпруга С. В. Т. Т. изпълнява посочената длъжност и към настоящия момент. Твърди се още, че през 2019 г. Тенев отново назначава за кметски наместник на същото кметство съпругата си С. В. Т., като й определя по-висока заплата от другите кметски наместници в Общината. 
Във връзка с твърденията в сигнала, Комисията е събрала следните доказателства по преписката: писмо с вх. № ЦУ01-2515#2/16.05.2023 г. на председателя на Постоянната комисия, съгласно ЗПКОНПИ към Общински съвет Р., с което са предоставени заверени копия на писмо изх. № 0800-120/1/12.05.2023 г. на Община Р., писмо изх. № 45 от 12.05.2023 г. на Общински съвет Р. с приложени копия на препис-извлечения от протоколи № 4, 11, 25, 29, 43, 47, 57  на решения на Общински съвет Р., писмо изх. № 138 от 11.05.2023 г. с приложени протокол от 28.10.2019 г. на Общинска избирателна комисия (ОИК) – Р. за избиране на кмет, Решение № 95/28.10.2019 г. на ОИК-Р. за избиране на кмет на Община Р., Удостоверение за избран кмет № 1/28.10.2019 г. ОИК-Р., Клетвен лист, Уведомление за самоотвод по чл. 63, ал. 1 от ЗПКОНПИ на Теньо Тенев с изх. № 3700-136 от 28.11.2019 г., Заповед № 2643 от 29.11.2019 г. на кмета на Община Р., трудов договор служебен №517 от 11.08.2004 г., сключен между Община Р. и С. В. Т., допълнителни споразумения към трудов договор № 648/09.12.2019 г., № 361/01.04.2020 г., № 357/12.03.2021 г., № 616/07.07.2022 г., № 851/15.08.2022 г., 12 (дванадесет) броя справки за брутно трудово възнаграждение, нетно възнаграждение и изплатено възнаграждение за периода от м. 11.2019 г. до м. 04.2023 г. на кметските наместници в Община Р. и Р. № РД-006-17-067 от 14.12.2017 г. на КПУКИ.
Комисията служебно е направила справка в НБД „Население“.

В хода на проверката по сигнала Комисията установи следното от фактическа страна:
	Сигналът отговаря на изискванията на чл. 48, ал. 1 от ЗПКОНПИ.
	Теньо Тенев е избран за кмет на Община Р., област С. З. с решение № 95/28.10.2019 г. на ОИК-Р. В изпълнение на чл. 63, ал. 1 от Закона за противодействие на корупцията и отнемане на незаконно придобитото имущество, с Уведомление изх. № 3700-136/28.11.2019 г. ОИК-Р. е уведомена за извършен от страна на Теньо Тенев самоотвод от изпълнение на правомощията му на кмет на Община Р. област С. З. по чл. 44, ал. 1, т. 3 от Закона за местното самоуправление и местната администрация (ЗМСМА) във връзка с назначаване и освобождаване на кметски наместник на с. Р., Община Р. На основание чл. 39, ал. 4 от ЗМСМА във връзка с чл. 52, чл. 53, чл. 54, чл. 55 и чл. 63, ал. 1 от ЗПКОНПИ Теньо Тенев, в качеството си на кмет на Община Р. издава Заповед № 2643 от 29.11.2019 г., по силата на която правомощията за освобождаване на С. В. Т. като кметски наместник на с. Р., Община Р. и назначаването на кметски наместник на същото село за мандат 2019-2023 г. са делегирани на Д. Х. Ж. – заместник-кмет на Община Р., област С. З.
	От извършената служебна справка в НБД „Население“ се установи, че Теньо Тенев има сключен граждански брак със С. В. Т.
 	С. В. Т. е назначена за кметски наместник в с. Р., общ. Р. по силата на сключен трудов договор № 517 от 11.08.2004 г. между нея и тогавашен кмет на Община Р., област С. З. – Н. В., с основно трудово месечно възнаграждение в размер на 340 (триста и четиридесет) лева. Към настоящия момент С. В. Т. продължава да заема същата позиция.
	За изменение на трудово възнаграждение на С. В. Т., в качеството й на кметски наместник в с. Р., Община Р., са сключвани през годините 5 (пет) броя допълнителни споразумения към трудовия й договор, както следва: № 648/09.12.2019 г. за удължаване на срока на трудов договор за изпълнение на длъжността кметски наместник в с. Р. за мандат 2019-2023 г., с основно месечно възнаграждение в размер на 690.00 (шестстотин и деветдесет) лева и допълнително трудово възнаграждение за придобит трудов стаж и професионален опит в размер на 26%; № 361/01.04.2020 г. за увеличаване на основно месечно трудово възнаграждение в размер на 738 (седемстотин тридесет и осем) лева; № 357/12.03.2021 г. за увеличаване на основно месечно трудово възнаграждение в размер на 812 (осемстотин и дванадесет) лева и допълнително трудово възнаграждение за придобит трудов стаж и професионален опит в размер на 27%; № 616/07.07.2022 г. за увеличаване на основно месечно трудово възнаграждение в размер на 893 (осемстотин деветдесет и три) лева и допълнително трудово възнаграждение за придобит трудов стаж и професионален опит в размер на 28% и № 851/15.08.2022 г. за увеличаване на основно месечно трудово възнаграждение в размер на 1043 (хиляда четиридесет и три) лева и допълнително трудово възнаграждение за придобит трудов стаж и професионален опит в размер на 29%, като от страна на Община Р., като неин работодател, те са подписани от Д. Х. Ж. – заместник-кмет на Община Р., Област С. З. 

При така изяснената фактическа обстановка Комисията установи следното от правна страна:	
За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо висша публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на Община Р., област С. З. Теньо Тенев е лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
	Видно от справка в НБД „Население“ Теньо Тенев и С. В. Т. са съпруг и съпруга (акт за брак 0022 30.05.1993 г.), което обуславя тяхната свързаност, съгласно §1, т. 15, б. „а“ от ДР на ЗПКОНПИ. 
Чрез подписаното от Теньо Тенев, в качеството му на кмет на Община Р., област С. З., Уведомление /изх. № 3700-136/28.11.2019 г./ за самоотвод, съгласно чл. 63, ал. 1 от ЗПКОНПИ до ОИК-Раднево, е преградена възможността той да се да се разпорежда по служебен път, по отношение на сключеното трудово правоотношение между Община Р. и съпругата си С. В. Т., в служебното й качеството на кметски наместник в с. Р., Община Р. 
	Установи се, че за мандат 2019-2023 г., в който Теньо Тенев е кмет на Община Р., са сключени 5 (пет) броя допълнителни споразумения /№ 648/09.12.2019 г., № 361/01.04.2020 г., № 357/12.03.2021 г., № 616/07.07.2022 г.и № 851/15.08.2022 г./ към трудовия договор на С. В. Т., в качеството й на кметски наместник в с. Р., общ. Р., като от същите е видно, че служебно лице, подписало споразуменията от страна на Община Р. е Д. Х. Ж. – заместник-кмет на Община Р., Област С. З., упълномощен по силата на Заповед № 2643 от 29.11.2019 г. на кмета на Община Р., Област С. З. 
С оглед на горното, може да бъде направен обоснован извод, че не са налице упражнени правомощия по служба от Теньо Тенев – кмет на Община Р., област С. З. и лице, заемащо висша публична длъжност по чл. 6, ал. 1, т. 32 от ЗПКОНПИ в негов или в частен интерес на свързано с него лице по §1, т. 15, б. „а“ от ДР на ЗПКОНПИ, при сключване на горепосочените допълнителни споразумения към трудов договор на неговата съпруга С. В. Т. - кметски наместник на с. Р., общ. Р.
 От изложеното следва, че в конкретния случай е налице само една от предпоставките за „конфликт на интереси“ по отношение на Теньо Тенев – кмет на Община Р. – лице, заемащо висша публична длъжност. Не са налице обаче другите две предпоставки – упражнени от лицето правомощия по служба и наличието на частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на разпоредбите, които представляват негова проявна форма и за липсата на конфликт на интереси по смисъла на чл. 52 от ЗПКОНПИ. Липсата на упражнени правомощия по служба от лицето, заемащо висша публична длъжност, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.

Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество, 

РЕШИ:

НЕ УСТАНОВЯВА конфликт на интереси по отношение на Теньо Тенев, ЕГН **********, в качеството му на кмет на Община Р., област С. З. и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка със сключени допълнителни споразумения № 648/09.12.2019 г., № 361/01.04.2020 г., № 357/12.03.2021 г., № 616/07.07.2022 г., № 851/15.08.2022 г., към трудов договор на неговата съпруга С. В. Т. - кметски наместник на с. Р., общ. Р., поради липса на упражнени правомощия по служба.

Препис от Решението да се изпрати на Окръжна прокуратура – С. З., с оглед преценка за реализиране на правомощията ѝ по чл. 76, ал. 2 от ЗПКОНПИ. 
	
	          
              КОМИСИЯ:  
      
                  
      ЗАМЕСТНИК - ПРЕДСЕДАТЕЛ:………/п/……….../АНТОН СЛАВЧЕВ/
                  
      ЧЛЕН:……………/п/…………………….…….../АНТОАНЕТА ЦОНКОВА/
      
      ЧЛЕН:……………/п/.……….…....……………………./ПЛАМЕН ЙОЦОВ/

                ЧЛЕН:……………/п/……………………..…….........../СИЛВИЯ КЪДРЕВА/

